Vlada će na redovnoj sjednici u četvrtak razriješiti pomoćnika ministra financija Branka Šegona, koji je odbio sam dati ostavku nakon afere s kreditima HBOR-a, čak i nakon zahtjeva ministra financija Slavka Linića da to učini jučer ujutro. Stoga je ministar Linić podnio zahtjev za Šegonovim razrješenjem, kako je službeno priopćeno iz Vlade.

* Boris Lalovac, zamjenik ministra financija * Boris Vujčić, guverner HNB-a * Gordan Maras, ministar obrta

No, očekuje se da bi uskoro mogli biti razriješeni i ostali Linićevi ljudi u Ministarstvu, a vjerojatno i glavni rizničar Miljenko Fičor te zamjenik ravnateljice Porezne uprave Tihomir Kralj.

Čini se da je namjera time samog ministra Linića natjerati na odlazak, jer će mu smjenom najbližih suradnika biti poslana jasna poruka da ni sam više nema povjerenje. Naravno, ostavila bi mu se mogućnost da se vrati u Sabor.

Politički kapital SDP-a

Premijer Zoran Milanović naznačio je u svom intervjuu Novoj tv da i ministra Linića smatra odgovornim što se »trgovalo političkim kapitalom SDP-a«, a potom je to za naš list potvrđeno i iz same Vlade. Iako službene potvrde za tu informaciju zasad nema, premijer je u zadnja dva-tri dana obavio krug razgovora jedan na jedan s većinom svojih ministara, kojima je dosta otvoreno najavio da će Slavko Linić možda morati otići i od kojih je zatražio podršku za takav slijed događaja.

Osim zbog afere Šegon, postoji niz drugih razloga zbog kojih se premijer pokušava riješiti Linićeva daljnjeg prisustva, i mada to na prvi pogled izgleda potpuno nevjerojatno, jer je Linić najefikasniji, a i najpopularniji ministar, Milanović čini se doista priželjkuje Linićev odlazak. Jasno je rekao da smatra da je aferom Šegon poljuljan politički kapital SDP-a, te je očito da smatra da Šegonova ostavka nije dovoljna da bi se vratila vjerodostojnost u SDP i Vladu koji, uz negativne ekonomske rezultate i rupu u budžetu, zapravo gotovo da jedino to i ima – politički kapital stranke koja je neokaljana korupcijom i pljačkom, za razliku od konkurenata iz HDZ-a.

– Slavko Linić stvorio je paralelni sustav upravljanja u Vladi i ministarstvima. Uz to, povezan je s ljudima poput Šegona, koji su mutni. To šteti Vladi i stranci. Nije krajnji cilj možda smjena. Ali ograničavanje Slavkove moći, to jest – kažu u SDP-u, gdje očito žele suziti sve kanale Linićevog funkcioniranja i samim time ga natjerati da prizna poraz i ode.

Usmjeravanje novca

Premijer Milanović očito ne želi više dozvoliti da moćni Slavko Linić, koji u ministarstvima i institucijama ima svoje ljude, preko kojih kontrolira ili čak usmjerava tijekove novca, a time i provedbu projekata i praktički operativnu politiku Vlade, to dalje čini mimo njega. To zapravo znači da Linića ruši upravo činjenica da je postao – previše moćan, ma koliko efikasan bio. Premijer mu zamjera i njegove »prijatelje«, ljude s kojima se Linić privatno druži i s kojima je često uslikan za novine, i to u negativnom kontekstu zbog čega, kako smatra, SDP gubi na kredibilitetu. Navodno je DORH pokrenuo ili će ovih dana pokrenuti postupke protiv nekih od njih, a u vrhu Vlade znaju da će se to u javnosti automatski povezati s rejtingom i vjerodostojnošću SDP-a.

– Da, Slavko Linić je uspješan u sređivanju financija, ali malo se previše zaigrao. Imamo mi i drugih pametnih ljudi koji mogu što i on, i koji su možda i bolji od njega – kažu u SDP-u, iz čega je jasno da bi Linićev nasljednik mogao biti njegov zamjenik Boris Lalovac, koji jako dobro poznaje sustav i može nastaviti s kontinuitetom iste politike, tako da bi samo Ministarstvo financija pretrpejelo minimalnu razliku. No, govori se i o drugim rješenjima – spekulira se s imenom guvernera HNB-a Borisa Vujčića, a poznato je i da ministar obrta Gordan Maras, koji je otvorio slučaj HBOR, ima tih ambicija.

– Ovo je politička Vlada, i teško da ministar financija može biti bilo tko tko nije stranački jak. Pogledajte, kad je dolazio Siniša Hajdaš-Dončić, došao je kao predsjednik svoje županijske organizacije, isto tako i Mihael Zmajlović. Ovo je politička Vlada i Linića mora naslijediti netko politički jak, ako ode – kaže pak jedan od ministara, koji je i sam jak u stranci.

Odnosi na distanci

Unatoč tome što se čini da je Slavko Linić ključni čovjek Vlade, osim samog premijera Milanovića, zapravo su njegovi i Milanovićevi odnosi uvijek bili na distanci, još od Linićevog predizbornog intervjua u Globusu 2011. godine, kad je izjavio da Milanović ne bi trebao biti i predsjednik Vlade i predsjednik SDP-a. Međutim, Milanović je znao da mu Linić nasušno treba, sa svojom odlučnošću da provede rezove, a sad kad su financije konsolidirane i utaban je smjer budućih mjera, i Linićeva uloga se mijenja. Uz to, Milanoviću je važnija podrška partera iz HNS-a i Vesne Pusić za stabilnu većinu u Saboru nego bilo koji ministar pojedinačno, a poznato je da su Pusić i Linić konstatno u sukobu oko Linićevog pokušaja uvođenja poreza na imovinu, koji će se, kako je premijer potvrdio, uvesti tek 2016. i ni minutu ranije. Uostalom, Linić je upravo u HNS-ovom resoru, gospodarstvu, pokušavao voditi nametati paralelni sustav moći, što koalicijskim partnerima jako smeta.

Spekuliralo se i o tome da u Vladi postoji problem kako prema van iskomunicirati Linićev odlazak, jer to biračima neće biti lako razumijeti. Stoga se navodno razmišljalo o i većim zahvatima u Vladi, koje Milanović ne želi nazvati rekonstrukcijom, kako od njega traži HDZ, već »rotacijama u sustavu«, kako je sam izjavio u spomenutom intervjuu.

Igranje sa strankom

Na ledu je i ministar zdravlja Rajko Ostojić čiji je zdravstveni sustav u kolapsu, a koji, uz ostalo, čini dio snažne unutarstranačke opozicije za koju u vrhu SDP-a smatraju da radi o glavi samom premijeru Milanoviću. Ostojić je u otvorenom sukobu s Milanoviću bliskim šefom HZZO-a Sinišom Vargom, i ako se premijer odluči na više promjena u Vladi, jasno je da će novi ministar zdravlja biti upravo Varga. No, čini se da je Milanović od Ostojićeva micanja zasad odustao, ako je uopće o tome ozbiljnije i razmišljao, jer bi mu to bio problem unutar stranke gdje je Ostojić potpredsjednik. Prema zadnjim informacijama, Ostojić svakako ostaje, ali je sigurno da će Varga u HZZO-u dobiti veće ovlasti.

Praktički, ideja je da se i Ostojiću i Liniću maksimalno suzi manevarski prostor, te da – sami odu.

Kako se sada čini, ostali ministri mogu biti mirni.

Naravno, u vrhu SDP-a ovo izaziva pitanje kako će ovu situaciju prihvatiti unutarstranačka opozicija – logično je da će ljuljanje Linićeve stolice izazvati revolt velikog broja stranačkih članova, i opća je ocjena da se radi o opasnom igranju sa stabilnosti u SDP-u.